Bent Bøgsted (DF), 2013-05-30:
Tak, formand.
Det var en lidt mærkelig diskussion at høre på, for vi skal huske på, at det her med at rydde op og det her med det grundlæggende i sygedagpengesystemet, altså det, at man skal have fjernet varighedsbegrænsningen, ikke er en del af genopretningspakken.
Så der er sket mange ting på det område, men lad os nu holde os til de to forslag, der er her i dag.
Vi ved jo godt, at det er en del af genopretningspakken, og vi ved også godt, at de 24 milliarder har regeringen jo indregnet i deres økonomiske budgetter, fordi dem kan de ikke undvære.
Det er så det.
Men det er så lige et lille sidespring, og det må man godt.
Når man har 5 minutter, kan man godt bruge lidt af den tid til at forklare noget af det tidligere.
De to beslutningsforslag koster jo omkring 300 mio. kr., og det var det, beskæftigelsesministeren sagde, og det er da sympatisk, at Enhedslisten kommer med det, og jeg kan da også godt se, at der kan være nogle problemer, men i Dansk Folkeparti står vi også ved, at vi var med til at ændre det i genopretningspakken.
Men det er så også lidt mærkeligt, at vi skal stå og behandle beslutningsforslag, hvor vi ikke kan se, hvor finansieringen skal komme fra, i hvert fald hvad det er, Enhedslisten har tænkt sig der.
Men altså, hvis de bare vil føre det tilbage, er det da noget nyt, altså at Enhedslisten vil tilføre besparelser til arbejdsgiverne.
Det plejer de da i hvert fald ikke at gøre.
Det vil de i det her, for med hensyn til betaling for de her to forslag var det arbejdsgiverne, der kom til at betale en hel del af det i forbindelse med genopretningspakken.
For B 95 var det 55 millioner, som arbejdsgiverne kom til at betale, og for det andet forslag var det 143 millioner, som arbejdsgiverne fik i merudgifter dengang.
Så det er jo også interessant at høre, om det er, fordi Enhedslisten så vil føre de penge tilbage til arbejdsgiverne.
Det tror jeg nu ikke var det der var tanken, men det er da prisværdigt.
Nu er det jo sådan, at ministeren har gang i forhandlinger om sygedagpenge, og vi er ved at kigge på varighedsbegrænsningen, og om der skal indføres nye regler for det, en fast ydelse, man kan komme på, så man ikke falder ud af systemet, og der ser jeg da frem til de fortsatte forhandlinger ovre i ministeriet.
Det tror jeg da egentlig også at Venstre og Liberal Alliance selvfølgelig vil se på, hvis ministeren kommer med et ønske om, at man skal ændre det.
Har ministeren fået et krav fra sin socialdemokratiske gruppe om, at det er noget, man skal tage med i forhandlingerne, vil vi selvfølgelig kigge på det.
Sådan er det da.
Det er da muligt, at der kan ske ændringer i de forhandlinger på det her område, men der skal selvfølgelig også findes nogle penge til det, og ministeren har jo redegjort for, at det har de ikke lige nu og her.
Jeg skal ikke gøre mig klog på, hvor regeringen vil finde pengene, men Enhedslisten har i hvert fald ikke foreslået, hvor man skal finde pengene, og heller ikke noget med det her med, at man så skal give arbejdsgiverne penge tilbage.
Men det er da prisværdigt fra Enhedslistens side.
Det er ny tænkning, at man også tænker på arbejdsgiverne.
Det er ikke bare sygedagpengemodtagerne, man tænker på her.
Så det er da spændende at se, hvad det udarter sig til.
I Dansk Folkeparti vil vi overhovedet ikke afvise, at vi skal kigge på det i de kommende fortsatte forhandlinger med ministeren på sygedagpengeområdet.
Så vi ser da frem til, om der reelt kommer et ønske.
Men man skal selvfølgelig også være åben for anderledes tankegang.